יחיא סנוואר

יַחְיא אבראהים חסן סִנְוַאר (בערבית: يحيى إبراهيم حسن السنوار; נולד ב-29 באוקטובר 1962) הוא ראש ממשל חמאס ברצועת עזה וממייסדי הזרוע הצבאית של הארגון.

ביוגרפיה
סנוואר גדל במחנה הפליטים ח'אן יונס. מקור משפחתו מאל-מג'דל. לאחר סיום בית הספר למד באוניברסיטה האסלאמית בעזה, וקיבל תואר ראשון בלימודים ערביים. היה מראשוני הפעילים בגדודי עז א-דין אל-קסאם.

ב-1989 הורשע ברצח פלסטינים שחשד בהם כי שיתפו פעולה עם ישראל, ונידון לחמישה מאסרי עולם. במהלך שהותו בכלא למד עברית שוטפת. בשנת 2008, בעת שהיה בכלא בישראל, עבר ניתוח להסרת גידול במוח. בכלא היה ידוע כאסיר בעל עוצמה, המסוגל להתייחס באלימות קשה למתנגדים וליריבים בתוך חמאס ובשל כך אף קיבל את הכינוי "הקצב מח'אן יונס". עם זאת, היה ידוע גם כמי שמסוגל לרקום קשרים טובים עם אנשי הביטחון הישראלי. ב-2011 שוחרר במסגרת עסקת שליט ונחשב לבכיר המשוחררים בהסכם. קרבתו לאחיו מוחמד סנוואר, שהיה מעורב בכליאת שליט, הקנתה לו מעמד בארגון העסקה והבטיחה את שחרורו. עסקת שליט העלתה את קרנו בקרב אנשי הארגון. ב-2015 הוא הוכרז כטרוריסט על ידי ממשלת ארצות הברית.

בפברואר 2017 נבחר בבחירות פנימיות למנהיג חמאס ברצועת עזה והחליף את אסמאעיל הנייה, שמילא תפקיד זה. בין השניים נוצר נתק שמשפיע על הארגון. הוביל את העימותים בגבול עם ישראל שהחלו במרץ 2018 ואף השתתף בהם בעצמו. עליית השפעתו סימנה את חזרת מוקד תנועת חמאס לעזה, שבה צמחה, על חשבון חמאס חו"ל בהנהגת ח'אלד משעל ומוסא אבו מרזוק.

בבחירות הפנימיות לראשות ממשל חמאס בעזה, שהתקיימו ב-9 במרץ 2021, ניצח אותו ניזאר עוודאללה בסיבוב הראשון בפער של 7 קולות. בסופו של דבר ניצח סנוואר בסבב רביעי את עוודאללה.

ב-7 באוקטובר 2023, במהלך מתקפת הפתע על ישראל, הופצץ ביתו בח'אן יונס.

קישורים חיצוניים 

  
 
 
 
  אמיר בר שלום, "עיניים של רוצח": פחדן, פיקח ושונא ישראל - לאן מנווט יחיא סינוואר?, ערוץ תאגיד השידור הישראלי, באתר יוטיוב, 25 במאי 2018

הערות שוליים

פעילי חמאס
משוחררי עסקת שליט
ח'אן יונס: אישים
רוצחים
אסירים ביטחוניים בישראל
פלסטינים שנולדו ב-1962